CELEX: 32016D1983
Language: mt
Date: 2014-05-26 00:00:00
Title: Deċiżjoni tal-Kummissjoni (UE) 2016/1983 tas-26 ta' Mejju 2014 dwar il-miżura SA.33063 (2012/C, ex 2012/NN) għar-rigward ta' Trentino NGN s.r.l. wara l-irtirar tal-Italja mill-proġett (notifikata bid-dokument C(2014) 3159) (Test b'rilevanza għaż-ŻEE )

12.11.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 305/32
            
         DEĊIŻJONI TAL-KUMMISSJONI (UE) 2016/1983
   tas-26 ta' Mejju 2014
   dwar il-miżura SA.33063 (2012/C, ex 2012/NN) għar-rigward ta' Trentino NGN s.r.l. wara l-irtirar tal-Italja mill-proġett
   
      
         (notifikata bid-dokument C(2014) 3159)
      
   
   (It-test Taljan biss huwa awtentiku)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu,
   Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,
   Wara li talbet lill-partijiet interessati biex jissottomettu l-kummenti tagħhom skont id-dispożizzjonijiet iċċitati hawn fuq (1),
   Billi:
   1.   IL-PROĊEDURA
   
   
               (1)
            
            
               Fl-24 ta' Mejju 2011 il-Kummissjoni rċeviet ilment mit-tliet operaturi alternattivi ewlenin tat-telekomunikazzjonijiet attivi fl-Italja (Wind, Fastweb u Vodafone). Fis-sottomissjoni dettaljata tagħhom allegaw li proġett imniedi mill-Provinċja Awtonoma Taljana ta' Trento (“il-Provinċja”) għall-iskjerament ta' infrastruttura ta' aċċess tal-ġenerazzjoni li jmiss madwar it-territorju kollu tal-Provinċja kien jikkonsisti minn għajnuna mill-Istat de facto lil Telecom Italia, mogħtija bi ksur tar-regoli tal-kompetizzjoni kif dikjarat fil-Linji Gwida dwar il-Broadband (2). B'mod partikolari, dawk li ressqu l-ilment allegaw li huma ma ġewx infurmati jew ikkonsultati tajjeb mill-Provinċja rigward il-pjani u l-objettivi tagħha, li l-benefiċjarju kien identifikat mill-bidu, u li l-infrastruttura magħżula ma kinitx se tħalli li jkun hemm kompetizzjoni reali wara li tkun ġiet skjerata.
            
         
               (2)
            
            
               Wara talba għall-informazzjoni mibgħuta fit-22 ta' Ġunju 2011, l-awtoritajiet Taljani wieġbu fl-20 ta' Lulju 2011, u sostnew li l-intenzjoni tagħhom kienet dik li jsegwu l-prinċipju tal-investitur f'ekonomija tas-suq, u li l-internvent tagħhom ma kienx jikkostitwixxi għajnuna mill-Istat u għalhekk ma kienx hemm bżonn li jiġu segwiti l-kundizzjonijiet ta' kompatibilità tal-Linji Gwida dwar il-Broadband. Fl-4 ta' Novembru 2011, wara li neħħiet l-informazzjoni kunfidenzjali, il-Kummissjoni għaddiet it-tweġiba mill-awtoritajiet Taljani lil dawk li lmentaw, li ppreżentaw osservazzjonijiet u dokumentazzjoni addizzjonali fid-29 ta' Novembru u fis-7 u s-16 ta' Diċembru 2011. L-awtoritajiet Taljani ssottomettew diversi elementi dettaljati ta' informazzjoni addizzjonali bejn Jannar u Mejju 2012. Bejn Frar u Mejju 2012 dawk li ressqu l-ilment ippreżentaw ukoll informazzjoni addizzjonali. Matul dan il-perjodu saru diversi laqgħat u konferenzi telefoniċi ma' kull waħda mill-partijiet involuti.
            
         
               (3)
            
            
               Permezz ta' deċiżjoni tal-25 ta' Lulju 2012 (“id-deċiżjoni tal-ftuħ”) il-Kummissjoni infurmat lill-Italja li hija kienet bdiet il-proċedura formali ta' investigazzjoni kif stabbilita fl-Artikolu 108(2) tat-Trattat dwar il-Funzjonament tal-Unjoni Ewropea, fir-rigward tal-proġett. Wara li neħħiet l-informazzjoni kunfidenzjali, il-Kummissjoni ppubblikat id-deċiżjoni tal-ftuħ f'Il-Ġurnal Uffiċjali tal-Unjoni Ewropea
                   (3) u stiednet lill-partijiet interessati biex jippreżentaw il-kummenti tagħhom.
            
         
               (4)
            
            
               Il-Kummisjsoni rċeviet kummenti dwar id-deċiżjoni tal-ftuħ mill-Italja permezz ta' ittri li jġibu d-dati tat-22 u t-23 ta' Novembru 2012. Il-Kummissjoni rċeviet ukoll osservazzjonijiet minn partijiet interessati: ir-rappreżentanti ta' Telecom Italia fit-3 ta' Diċembru 2012 u r-rappreżentanti ta' Wind, Fastweb u Vodafone fis-7 ta' Diċembru 2012. Permezz ta' ittra bid-data tad-29 ta' Jannar 2013, il-Kummissjoni għaddiet l-osservazzjonijiet imsemmija hawn fuq, wara li neħħiet kull informazzjoni kunfidenzjali, lill-awtoritajiet Taljani, li ppreżentaw il-kummenti tagħhom dwar l-osservazzjonijiet tal-partijiet terzi fil-5 ta' Marzu 2013. Bejn Marzu u Diċembru 2013, saru diskussjonijiet u skambji intensi mal-parijiet kollha kkonċernati (l-awtoritajiet Taljani, Telecom Italia, Wind, Fastweb u Vodafone) u saru diversi laqgħat u konferenza telefoniċi ma' kull waħda minnhom.
            
         
               (5)
            
            
               Permezz ta' ittra bid-data tal-31 ta' Jannar 2014, l-awtoritajiet Taljani infurmaw lill-Kummissjoni bl-intenzjoni tal-Provinċja li tirtira mill-Proġett. Fl-14 u l-20 ta' Marzu 2014, l-awtoritajiet Taljani pprovdew informazzjoni addizzjonali rigward l-irtirar effettiv tal-Provinċja mill-impriża konġunta Trentino NGN, b'mod partikolari fejn jolqot il-bejgħ tal-ishma tal-Provinċja f'Telecom Italia, affettwat fit-28 ta' Frar 2014.
            
         2.   DESKRIZZJONI TAL-MIŻURA
   
   
               (6)
            
            
               F'Settembru 2010, il-Provinċja fasslet strateġija biex tikseb l-objettiv ta' konnettività tagħha ta' kopertura ta' 100 % tat-territorju tagħha permezz ta' netwerk tal-fibra ultra-broadband sal-2018. L-istrateġija kienet tipprevedi żewġ tipi ta' azzjoni, waħda fiż-żoni ta' “profitabilità medja” (4) u l-oħra fiż-żoni ta' “profitabilità baxxa” tal-Provinċja. iż-żoni ta' profitabilità għolja ġew esklużi. Fir-rigward taż-żoni ta' profitabilità medja, il-Provinċja kellha l-intenzjoni li tistabbilixxi kumpanija ġdida, li kellha ġġib l-isem ta' Trentino NGN u tiftaħha għal imsieħba mis-settur privat. Fil-każ taż-żoni ta' profitabilità baxxa, il-Provinċja kellha l-intenzjoni li tieħu miżura ta' għajnuna mill-Istat ad hoc li tiġi żviluppata u nnotifikata aktar tard, probabbilment taħt is-superviżjoni tal-impriża pubblika tal-Provinċja Trentino Network, kumpanija diversa minn Trentino NGN li f'dak iż-żmien kienet inkarigata minn inizjattivi oħra li jaqgħu fl-istrateġija ġenerali tal-broadband tal-Provinċja.
            
         
               (7)
            
            
               Fix-xhur ta' wara, saru kuntatti separati bejn il-Provinċja u diversi operaturi privati, u fit-8 ta' Frar 2011, il-Provinċja ffirmat memorandum ta' ftehim ma' Telecom Italia biex tiġi stabbilita l-impriża konġunta Trentino NGN biex tiskjera infrastruttura mill-fibra lejn id-djar fiż-żoni ta' profitabilità medja. Skont il-ftehim inizjali, il-Provinċja rabtet ruħha li toħroġ kontribuzzjoni fi flus kontanti ta' massimu ta' EUR 60 miljun għall-kapital ta' Trentino NGN, filwaqt li Telecom Italia kellha biss tagħmel kontribuzzjonijiet materjali, li jinkludu (1) immedjatament, l-infrastruttura passiva eżistenti tagħha (kanali u arbli), u (2) iż-żarmar tan-netwerk eżistenti tal-kupru wara d-dħul fis-servizz tan-netwerk tal-fibra għad-djar. Aktar tard fl-2011, żewġ azzjonisti privati minuri oħra ffirmaw il-memorandum ta' ftehim: istituzzjoni finanzjarja, Finanziaria Trentina, kif ukoll fornitur iżgħar tal-Internet, MC-link, li t-tnejn li huma kellhom jagħmlu kontribuzzjoni finanzjarja iżgħar lill-kumpanija.
            
         
               (8)
            
            
               Sa Diċembru 2011, il-pjan ta' negozju kien iffinalizzat u tħejja rapport ta' diliġenza dovuta wara talba mill-Provinċja minn Analysys Mason. Fl-istess waqt, id-drittijiet u l-obbligi rispettivi tal-azzjonisti ġew stabbiliti b'mod finali u l-kontribuzzjonijiet materjali minn Telecom Italia lil Trentino NGO ġew iddefiniti b'mod aktar preċiż. Ġew introdotti aktar emendi għall-ftehimiet tal-azzjonisti wara diskussjonijiet mal-Kummissjoni u t-tlestija ta' rapport mill-esperti dwar il-proġett minn Analysys Mason. Sa Marzu 2012, ir-rapport obbligatorju tal-esperti dwar il-kontribuzzjoni inizjali materjali ta' Telecom Italia tħejja minn Reconta Ernst & Young, li wassal għal aġġustament ulterjuri.
            
         
               (9)
            
            
               Fil-bidu, il-Provinċja stabbiliet lil Trentino NGN waħedha, b' kontribuzzjoni kapitali minima ta' anqas minn EUR 100 000. Il-kumpanija kienet mistennija li tasal għall-istruttura kapitali finali tagħha permezz ta' żieda fl-ekwità li kellha tiġi implimentata wara l-finalizzazzjoni tal-ftehimiet mal-azzjonisti privati. Kien ippjanat li l-kapital azzjonarju ta' Trentino NGN jiżdied kif ġej: il-Provinċja tikkontribwixxi EUR 50 miljun (li jikkorrispondu għal sehem ta' 52,2 %), Finanziaria Trentina tikkontribwixxi EUR 5 miljun (sehem ta' 5,2 %), MC-link EUR 1,5 miljun (sehem ta' 1,56 %) (5) u Telecom Italia l-kera, permezz ta' drittijiet tal-użu impreskrittibbli, tal-infrastruttura passiva tagħha (kanali u arbli) madwar il-Provinċja kollha, għall-użu fil-kostruzzjoni tan-netwerk tal-fibra il-ġdid (“il-kontribuzzjoni inizjali”) Il-kontribuzzjoni inizjali ta' Telecom Italia kienet oriġinarjament ivvalutata fil-livell ta' EUR 39,8 miljun, iżda r-rapport ta' Ernst & Young fuq il-valur ta' din il-kontribuzzjoni kien jindika ammont ta' fatturat xi ftit anqas ta' EUR 39,3 miljun, li wassal għal aġġornament fil-ftehim (l-istima finali kienet EUR 39,448 miljun).
            
         
               (10)
            
            
               Fit-18 ta' Mejju 2012, ġiet stabbilita l-impriża konġunta Trentino NGN u saru l-kontribuzzjonijiet inizjali minn kull waħda mill-partijiet kif ġej: il-Provinċja ħallset biss parti mill-kontribuzzjoni f'kontanti ppjanata, jiġifieri EUR 14,845 miljun, minflok EUR 50 miljun; b'mod simili, Finanziaria Trentino kkontribwiet biss EUR 1,25 miljun minn EUR 5 miljun, u MC-link ikkontribwiet biss EUR 0,375 miljun minn EUR 1,5 miljun. Telecom Italia kkontribwiet id-drittijiet tal-użu impreskrittibbli tal-infrastruttura passiva tagħha, stmata fil-livell ta' EUR 39,448 miljun. Dan irriżulta fl-istruttura azzjonarja li ġejja: Il-Provinċja 52,16 %; Telecom Italia 41,07 %; MC-link 1,56 %; Finanziaria Trentino 5,21 %. Is-sitwazzjoni riżultanti tal-azzjonisti ta' Trentino NGN u s-sehem azzjonarju rispettiv tagħhom kien kif ġej: (matul il-perjodu bejn it-18 ta' Mejju 2012 u t-28 ta' Frar 2014).
               
                           Azzjonist
                        
                        
                           Kapital miżmum %
                        
                        
                           Kapital sottoskritt (EUR)
                        
                        
                           Kapital imħallas (EUR)
                        
                     
                           Il-Provinċja
                        
                        
                           52,16
                        
                        
                           50 095 000 
                        
                        
                           14 845 000 
                        
                     
                           Telecom Italia
                        
                        
                           41,07
                        
                        
                           39 448 000 
                        
                        
                           39 448 000 
                        
                     
                           MC-link
                        
                        
                           1,56
                        
                        
                           1 500 000 
                        
                        
                           375 000 
                        
                     
                           Finanziaria Trentina
                        
                        
                           5,21
                        
                        
                           5 000 000 
                        
                        
                           1 250 000 
                        
                     
                           
                              Total
                           
                        
                        
                           
                              100,00
                           
                        
                        
                           
                              96 043 000 
                           
                        
                        
                           
                              55 918 000 
                           
                        
                     
         
               (11)
            
            
               Il-ftehim tal-azzjonisti stipula li fi tmiem it-tielet sena mill-kontribuzzjoni inizjali, jew mal-attivazzjoni ta' mill-anqas 16 % tal-konnessjonijiet il-ġodda tal-fibra, Telecom Italia u l-Provinċja jkunu jistgħu jiddeċiedu li jinzjaw it-“tieni kontribuzzjoni” minn Telecom Italia, jiġifieri t-trasferiment lil Trentino NGN (1) tas-sjieda (kontra d-drittijiet tal-użu impreskrittibbli diġà kkonferiti) tal-infrastruttura passiva eżistenti fiż-żoni ta' profitabilità medja identifikati minn Trentino NGN u (2) is-sjieda tan-netwerk tal-kupru, bil-ħsieb li dan jiżżarma u l-klijenti kollha jiġu migrati lejn in-netwerk il-ġdid tal-fibra. L-istima preliminari tal-valur tal-kontribuzzjoni kienet ta' EUR 520 kull linja tal-kupru attiva, inkluż kemm il-linji ta' Telecom Italia għall-konsumaturi kif ukoll il-linji operati f'isem l-operaturi li kellhom aċċess diżaggregat għall-loop lokali. Dan il-valur kien stmat li kellu jissaħħaħ b'EUR 2 miljun li jikkorrispondu għall-valur tal-konverżjoni tad-drittijiet tal-użu impreskrittibbli tal-ispazju tal-kanali (jiġifieri l-kontribuzzjoni inizjali) f'sjieda. F'din it-tieni fażi, u abbażi tat-tieni kontribuzzjoni tagħha, Telecom Italia takkwista s-sehem maġġoritarju u l-kontroll ta' Trentino NGN, jekk ikun hemm bżonn permezz ta' injezzjoni kapitali addizzjonali minn Telecom Italia.
            
         
               (12)
            
            
               Fl-aħħar nett, il-ftehim tal-azzjonisti stipula wkoll li wara aktar minn tliet snin, jew wara li jkun intħalaq l-objettiv ta' 43 % linji attivi u konnessi, Telecom Italia jkollha d-dritt li teżerċita l-opzjoni eżerċitabbli fil-konfront tal-Provinċja u ta' MC-link biex takkwista l-ishma tagħhom fi Trentino NGN. Bi tpattija għall-konċessjoni ta' dan id-dritt lil Telecom Italia, u fil-każ li dan jiġi eventwalment eżerċitat, Telecom Italia tħallas EUR 6,5 miljun lill-Provinċja, li nofshom jitħallsu fi żmien sena u n-nofs l-ieħor fi żmien sentejn. Il-press tax-xiri tal-ishma jkun daqs il-valur tal-kontribuzzjoni, miżjud b'7,75 % netti tad-dividendi distribwiti (6). Iż-żewġ azzjonisti l-oħra, MC-link u Finanziaria Trentina, ingħataw opzjoni “put” li biha jkunu jistgħu jiddeċiedu li jbiegħu l-ishma tagħhom fi Trentino NGN lil Telecom Italia bi prezz li jkun jikkorrispondi għall-valur tal-kontribuzzjonijiet tagħhom, miżjud b'5,5 % u 7 % rispettivament kull sena.
            
         
               (13)
            
            
               B'żieda ma' dan, permezz ta' ftehimiet speċifiċi tal-azzjonisti, Telecom Italia inħatret ukoll bħala l-fornitur ta' Trentino NGN għall-kostruzzjoni, il-ġestjoni u l-operazzjoni tan-netwerk. It-tip ta' netwerk li kellu jiġi skjerat kien dak li jissejjaħ mudell punt għal punti multipli. Ma kienu previsti l-ebda obbligi ta' diżaggregazzjoni jew ta' aċċess. L-arkitettura magħżula kienet tipprovdi biss għall-iskjerament ta' tliet netwerks paralleli GPON (7), li tnejn minnhom ikunu disponibbli għaċ-ċessjoni lil operaturi oħra.
            
         3.   IL-FTUĦ TAL-INVESTIGAZZJONI FORMALI
   
   
               (14)
            
            
               Il-Kummissjoni fetħet l-investigazzjoni formali għaliex kellha dubji serji dwar il-konformità tal-miżura mal-prinċipju tal-investitur fl-ekonomija tas-suq, u sabiex jiġi determinat jekk, fil-każ li jinstabu elementi ta' għajnuna mill-Istat, tistax din titqies bħala kumpatibbli mas-suq intern.
            
         
               (15)
            
            
               Fid-deċiżjoni tal-ftuħ, il-Kummissjoni esprimiet it-tħassib tagħha li l-involviment tal-Provinċja fi Trentino NGN kellu diversi elementi li minħabba fihom iqumu dubju dwar jekk kienx konformi mal-prinċipju tal-investitur fl-ekonomija tas-suq u jekk il-parteċipazzjoni tal-Provinċja kinitx tabilħaqq ekwivalenti għal dik tal-imsieħba privati tagħha. Id-dubji tal-Kummissjoni kienu marbuta b'mod partikolari ma' dan il-ġej:
               
                           —
                        
                        
                           L-iskeda tal-proġett: Il-Kummissjoni esprimiet dubji dwar kemm il-Provinċja kienet aġixxiet sa mill-bidu bħala investitur fl-ekonomija tas-suq, iggwidata mhux minn objettivi ta' politika pubblika iżda minn kunsiderazzjonijiet ekonomiċi u ta' profitabilità. Jidher li l-Provinċja kienet inizjat il-proġett fl-interess pubbliku, u mbagħad fasslitu bħala imrpiża konġunta ma' Telecom Italia, li kienet diġà involuta fih, u kien biss ex post li ppruvat iġġib il-proġett konformi mal-prinċipju tal-investitur fl-ekonomija tas-suq, billi għamlet bidliet, fost affarijiet oħra, wara diskussjonijiet mal-Kummissjoni, filwaqt li l-istruttura tal-inizjattiva tħalliet kif kienet.
                        
                     
                           —
                        
                        
                           Il-parteċipazzjoni tal-partijiet privati: Il-parteċipazzjoni ta' MC-link u ta' Finanziaria Trentina kienet negliġibbli, filwaqt li dik ta' Telecom Italia kienet sinifikanti, iżda mifruxa fuq perjodu.
                        
                     
                           —
                        
                        
                           Il-konkomitanza tal-investiment: Il-Provinċja kellha taġixxi immedjatament, filwaqt li l-kontribuzzjoni ta' Telecom Italia kienet mifruxa fuq perjodu u kienet tiddependi fuq ċerti ġrajjiet u proċessi ta' teħid ta' deċiżjonijiet.
                        
                     
                           —
                        
                        
                           L-istess termini u kundizzjonijiet: Ma kienx ċar li t-termini u kundizzjonijiet li bihom kienet qed tinvesti l-Provinċja fl-impriża konġunta kinux l-istess bħal dawk tal-imsieħba privati, u b'mod aktar speċifiku, ta' Telecom Italia. Il-Kummissjoni nnutat li kien hemm diversi diskrepanzi rigward l-iskeda u l-kundizzjonalità tal-kontribuzzjonijiet ta' Telecom Italia, u l-possibilità għal Telecom Italia li takkwista l-ishma tal-Provinċja u takkwista l-kontroll sħiħ ta' Trentino NGN permezz ta' opzjoni eżerċitabbli.
                        
                     
                           —
                        
                        
                           Il-kontribuzzjoni inizjali ta' Telecom Italia: (8) Il-valur tal-kontribuzzjoni inizjali ta' Telecom Italia kien jidher li ġie kkalkulat abbażi ta' dokumenti, presuppożizzjonijiet, tbassir u analiżijiet finanzjarji magħmula mill-partijiet li ma kinux ġew verifikati minn espert indipendenti. Kien hemm dubji dwar kemm investitur privat kienx ikun lest jaċċetta parteċipazzjoni azzjonarja sinifikanti f'impriża konġunta, bl-iskambju għal aċċess għal ass regolat li jkun jista' jinkiseb permezz ta' mezzi kuntrattwali bi prezzijiet regolati. Ma kienx ċar jekk investitur fl-ekonomija tas-suq kienx jaċċetta li l-kera tal-infrastruttura, li kellha tiġi akkwistata għal kollox f'data sussegwenti, kienet parteċipazzjoni azzjonarja adegwata. Il-Kummissjoni kellha dubji kemm investitur fl-ekonomija tas-suq kienx jakkwista infrastruttura li ma kinitx neċessarja, peress li d-drittijiet tal-użu impreskrittibbli jkunu japplikaw għall-kanali u l-arbli ta' Telecom Italia madwar il-Provinċja kollha u mhux biss fiż-żoni li fihom Trentino NGN kellha tiskjera n-netwerk tagħha.
                        
                     
                           —
                        
                        
                           It-tieni kontribuzzjoni ta' Telecom Italia: (9) Kien hemm dubji rigward il-valutazzjoni futura tat-tieni kontribuzzjoni ta' Telecom Italia, li dak iż-żmien kienet ibbażata fuq metodoloġija negozjata, mingħajr opinjoni ta' espert. Ma kienx ċar jekk il-valutazzjoni preliminari tal-konverżjoni għal sjieda tad-drittijiet tal-użu impreskrittibbli kinitx konformi mal-kundizzjonijiet tas-suq, u b'mod partikolari li ma kien hemm l-ebda dupplikazzjoni bejn il-valutazzjoni tal-kontribuzzjoni inizjali (kera) u tat-tieni waħda (sjieda) meta wieħed iqis li, fil-biċċa l-kbira, id-drittijiet konċessi kienu jkopru l-istess infrastruttura. Il-Kummissjoni kellha dubji dwar kemm kienet xierqa l-metodoloġija għall-evalwazzjoni tat-trasferiment tas-sjieda tal-komponenti kollha tan-netwerk tal-kupru (10), meta jitqiesu l-kosti għolja ta' manutenzjoni, meta jitqies li l-objettiv ewlieni kien li dan jiżżarma hekk kif in-netwerk tal-fibra jibda jopera, u meta wieħed iqis l-alternattivi potenzjali għall-metodoloġija proposta.
                        
                     
                           —
                        
                        
                           Il-pjan ta' negozju u l-livell ta' riskju tal-partijiet: Kien hemm differenzi sinifikanti bejn il-profili ta' riskju tal-awtorità pubblika u tal-investituri privati, meta titqies in-natura differenti u l-iskeda tal-kontribuzzjonijiet tagħhom, id-drittijiet u l-obbligi differenti tal-partijiet — riskji baxxi apparenti għal Telecom Italia, kosti ta' opportunità baxxi għal Telecom Italia, riskji baxxi għan-negozju eżistenti peress li Telecom Italia żżomm kontroll fuq in-netwerk tal-kupru anki wara li tagħtih bħala kontribuzzjoni għall-impriża konġunta billi simultanjament takkwista l-kontroll tal-impriża konġunta, u l-akkwist tal-kontroll sħiħ u l-internalizzazzjoni tal-profitti permezz tal-użu tal-opzjoni eżerċitabbli jekk l-impriża konġunta tkun profittabbli; filwaqt li l-Provinċja jidher li kienet qed taġixxi bħala investitur finanzjarju fi proġett ta' titjib tal-infrastruttura, u kienet qed tistenna rendiment massimu ta' 7,75 % u EUR 6,5 miljun f'każ li tintuża l-opzjoni eżerċitabbli (11). Jista' jkun li l-kalkoli fil-pjan ta' negozju ma kinux għal kollox preċiżi, minħabba presuppożizzjonijiet ottimistiċi rigward id-domanda attwali mill-utenti aħħarija u rendimenti minn operaturi alternattivi li jattivaw il-linji GPON kollha disponibbli (12). Kien hemm riskji oħra simili: Telecom Italia tista' tiddeċiedi li tipposponi ż-żarmar tan-netwerk l-antik tal-kupru, peress li ma kien hemm l-ebda dispożizzjoni kuntrattwali li tobbligaha li tagħmel dan, u dan jista' jtawwal iż-żmien biex Trentino NGN tasal fil-punt ta' bilanċ. Kien hemm nuqqas ta' ċertezza rigward ir-riżorsi finanzjarju totali neċessarji biex jiġi kkompletat l-iskjerament tan-netwerk, ikkwantifikat f'EUR 150 miljun.
                        
                     
                           —
                        
                        
                           Preokkupazzjonijiet oħra: l-għażla ta' Telecom Italia mingħajr offerta pubblika, u r-rimunerazzjoni tagħha bħala fornitur ta' servizzi lil Trentino NGN; il-pożizzjoni doppja ta' Telecom Italia bħala azzjonist u bħala fornitur.
                        
                     
         4.   ID-DEĊIŻJONI TAL-PROVINĊJA LI TIRTIRA MILL-PROĠETT
   
   
               (16)
            
            
               Fil-31 ta' Jannar 2014, l-awtoritajiet Taljani infurmaw lill-Kummissjoni li l-Provinċja kienet iddeċidiet li tirtira mill-proġett ta' Trentino NGN u ma tkomplix bih, bi ftehim mal-partijiet l-oħra kollha: Telecom Italia, MC-link u Finanziaria Trentina.
            
         
               (17)
            
            
               Fl-14 ta' Marzu 2014, l-awtoritajiet Taljani infurmaw lill-Kummissjoni li l-Provinċja kienet biegħet il-parteċipazzjoni tagħha fi Trentino NGN lil Telecom Italia għal ħlas ta' EUR 15 852 435, li jikkorrispondu għall-valur tal-kontribuzzjoni parzjali kontanti tal-Provinċja lil Trentino NGN fl-ammont ta' EUR 14,845 miljun, kif ukoll imgħax kompost ta' 3,75 %. Skont l-awtoritajiet Taljani, Trentino NGN issa hija kkontrollata minn Telecom Italia, filwaqt li Finanziaria Trentina u MC-link inżammu bħala azzjonisti minoritarji.
            
         
               (18)
            
            
               L-awtoritajiet Taljani spjegaw li, għalkemm Trentino NGN kienet ġiet stabbilita u saru kontribuzzjonijiet parzjali għall-kapital tagħha fit-18 ta' Mejju 2012, fl-20 ta' Awwissu 2012 (wara d-deċiżjoni tal-ftuħ) il-Provinċja u l-partijiet oħra ta' Trentino NGN immodifikaw il-ftehim tal-azzjonisti, u l-attivitajiet kollha ta' NGN ġew sospiżi sakemm tintemm l-investigazzjoni formali tal-Kummissjoni li għaddejja. Għalhekk, il-ħlas sħiħ tal-kontribuzzjonijiet ġie sospiż (saru biss ħlasijiet parzjali) għall-partijiet kollha kkonċernati. Il-passi kollha sussegwenti li kienu previsti fil-ftehim tal-azzjonisti ġew ukoll sospiżi. Trentino NGN qatt ma bdiet tiskjera n-netwerk “mill-fibra sad-dar” ippjanat tagħha (jew xi netwerk ieħor).
            
         
               (19)
            
            
               L-attivitajiet ta' Trentino NGN ġew ristretti esklussivament għall-għoti tal-aċċess għal partijiet terzi tad-drittijiet tal-użu impreskrittibbli tal-infrastruttura sabiex tkun konformi mal-obbligi regolatorji. F'rabta ma' dan l-aħħar aspett, l-awtoritajiet Taljani spjegaw li, peress li Telecom Italia baqgħet suġġetta għall-obbligi regolatorji ta' aċċess lejn operaturi liċenzjati oħra, wara li Telecom Italia ttrasferiet id-drittijiet ta' użu tal-infrastruttura passiva lil Trentino NGN, f'Mejju 2012, xi operaturi talbu aċċes għal dik l-infrastruttura passiva u l-aċċess ingħata. Għaldaqstant, Telecom Italia għamlet diversi ħlasijiet lil Trentino NGN bħala remunerazzjoni għax-xiri tal-aċċess għall-infrastruttura passiva minn Trentino NGN sabiex jiġu ssodisfati t-talbiet ta' aċċess ta' operaturi liċenzjati oħra. Dawk il-ħlasijiet kienu jammontaw għal anqas minn EUR 15 000, u kienu jikkostitwixxu l-introjtu kollu ġġenerat minn Trentino NGN wara l-inkorporazzjoni tagħha.
            
         
               (20)
            
            
               L-awtoritajiet Taljani indikaw ukoll li l-Provinċja ma ħallsitx, u ma kinitx se tħallas xi penali minħabba l-irtirar minn Trentino NGN. Il-ftehim tal-azzjonisti tas-16 ta' Diċembru 2011 u l-emendi sussegwenti kien fihom dispożizzjonijiet rigward it-terminazzjoni li jippermettu lill-Provinċja tirtira minn Trentino NGN mingħajr l-ebda penali, anki fil-każ li kieku l-proġett ma jkunx implimentat, kollu jew parti minnu.
            
         5.   EVALWAZZJONI
   
   
               (21)
            
            
               Għalkemm l-Italja ħadet xi passi preparatorji biex timplimenta l-proġett ta' Trentino NGN, speċjalment permezz tad-diversi ftehimiet u atti li jwasslu għall-istabiliment tal-impriża konġunta, u l-ħlas parzjali msemmi aktar 'l fuq tal-kontribuzzjoni f'kontanti mill-Provinċja (flimkien mal-kontribuzzjonijiet parzjali f'kontanti minn partijiet oħra u l-kontribuzzjoni materjali minn Telecom Italia), il-proġett ma mexiex lil hinn minn dak l-istadju.
            
         
               (22)
            
            
               F'relazzjoni mal-ħlas parzjali li sar mill-Provinċja fil-kapital ta' Trentino NGN, l-awtoritajiet Taljani spjegaw li Trentino NGN iddepożitat l-ammonti kollha li rċeviet bħala kontribuzzjonijiet kontanti mill-azzjonisti tagħha (jiġifieri l-kontribuzzjonijiet finanzjarji mill-Provinċja, MC-link u Finanziaria Trentina, minnhom imnaqqsal-kosti u t-taxxi) f'kont bankarju li minnu qalgħet l-imgħax bir-rata ta' 2,71 % fl-2012, 1,509 % sal-1 ta' Frar 2013 u 1,524 % sal-1 ta' Frar 2013. Il-ħlasijiet parzjali (inklużi dawk tal-Provinċja) baqgħu inattivi fil-kont bankarju ta' Trentino NGN. Skont l-awtoritajiet Taljani, fit-28 ta' Frar 2014, il-Provinċja rkuprat il-kontribuzzjoni kontanti parzjali, b'żieda magħha ta' 3,75 % imgħax kompost. L-awtoritajiet Taljani spjegaw li l-imgħax kompost ta' 3,75 % kien ir-riżultat ta' ftehim negozjat bejn il-partijiet u jirrappreżenta bejn wieħed u ieħor id-doppju tar-rata għal bonds tal-gvern Taljan ta' sentejn sa tliet snin, u jixbah ir-rata għal bonds ta' għaxar snin.
            
         
               (23)
            
            
               Il-ħlas parzjali tal-kontribuzzjoni f'kontanti mill-Provinċja lil Trentino NGN kien jinvolvi trasferiment ta' riżorsi tal-Istat. Madankollu, abbażi tal-informazzjoni disponibbli, peress li l-iskjerament tal-proġett ta' Trentino NGN ġie sospiż fl-20 ta' Awwissu 2012 u l-Provinċja effettivament irtirat mill-proġett u rkuprat il-ħlas inizjali kollu, flimkien ma' imgħax raġjonevoli, fit-28 ta' Frar 2014, il-Kummissjoni hija lesta li taċċetta li dan il-ħlas parzjali ma jagħtix vantaġġ ekonomiku lil Trentino NGN jew l-azzjonisti tagħha.
            
         
               (24)
            
            
               Għal dak li jikkonċerna l-attività minima li wettqet Trentino NGN, jiġifieri t-tranżazzjonijiet rigward il-bejgħ ta' drittijiet ta' użu (ara l-premessa 19), dawn l-attivitajiet saru f'isem il-konformità mal-obbligi regolatorji li għadhom vinkolanti fuq Telecom Italia u li ma jidhirx li ħolqu xi vantaġġ ekonomiku għal Trentino NGN jew għall-azzjonijiet tagħha, inkluż Teleceom Italia. F'dawn iċ-ċirkostanzi, it-tranżazzjonijiet ikkonċernati ma jqajmux dubji dwar l-evalwazzjoni li saret hawn fuq.
            
         
               (25)
            
            
               Il-Kummissjoni għalhekk taċċetta li l-proġett ta' Trentino NGN qatt ma ġie implimentat, b'mod li wara l-irtirar tal-Provinċja mill-proġett, l-investigazzjoni preżenti ma għad għandha l-ebda skop.
            
         6.   KONKLUŻJONI
   
   
               (26)
            
            
               Fid-dawl ta' dawn ta' hawn fuq, il-Kummissjoni ddeċidiet li tagħlaq il-proċedimenti skont l-Artikolu 108(2) tat-TFUE peress li wara l-irtirar tal-awtoritajiet Taljani (il-Provinċja) mill-proġett Trentino NGN, il-proċedimenti ma għad għandhom l-ebda skop.
            
         ADOTTAT ID-DEĊIŻJONI SEGWENTI:
   Artikolu 1
   Wara l-irtirar tal-awtoritajiet Taljani mill-proġett ta' Trentino NGN, il-proċedimenti preżenti ma għad għandhom l-ebda skop. Il-Kummisjsoni għalhekk iddeċidiet li tagħlaq il-proċedimenti inizjati skont l-Artikolu 108(2) tat-Trattat.
   Artikolu 2
   Din id-Deċiżjoni hija indirizzata lir-Repubblika Taljana.
   
      Magħmul fi Brussell, is-26 ta' Mejju 2014.
      
         
            Għall-Kummissjoni
         
         Joaquín ALMUNIA
         
            Viċi President
         
      
   
   
      (1)  ĠU C 323, 24.10.2012, p. 6.
   
      (2)  Il-Komunikazzjoni mill-Kummissjoni — Linji gwida Komunitarji għall-applikazzjoni ta' regoli dwar l-għajnuna mill-Istat b'rabta mat-tusigħ rapidu tan-netwerks tal-faxx wiesa' (sic) (ĠU C 235, 30.9.2009, p. 7), riveduta fl-2013. Il-Komunikazzjoni mill-Kummissjoni — Linji Gwida tal-UE għall-applikazzjoni ta' regoli dwar l-għajnuna mill-Istat b'rabta mal-implimentazzjoni rapida tan-netwerks tal-broadband (ĠU C 25, 26.1.2013, p. 1).
   
      (3)  Ara n-nota ta' qiegħ il-paġna 1.
   
      (4)  L-oqsma ta' profitabilità medja identifikati kienu muniċipalitajiet fejn l-ispiża biex tiġi skjerata infrastruttura mill-fibra lejn id-djar kienet tibqa' fil-livell ta' madwar EUR 1 000 kull unita domestika, jiġifieri 42 muniċipalità u 150 000 unità domestika, li jikkorrispondu għal 60 % tal-popolazzjoni fil-Provinċja.
   
      (5)  Id-deċiżjoni tal-ftuħ kienet tgħid li MC-link tikkontribwixxi EUR 1 miljun, li jikkorrispondu għal sehem ta' 1,6 %, iżda matul l-investigazzjoni l-awtoritajiet Taljani indikaw li ċ-ċifra korretta kienet ta' EUR 1,5 miljun, li jikkorrispondu għal sehem ta' 1,56 %.
   
      (6)  Dawn iċ-ċifri huma dawk li jirriżultaw mit-tielet emenda għall-ftehim tal-azzjonijiet, iffirmat fil-11 ta' Mejju 2012. Iċ-ċifri oriġinali kienu EUR 4,7 miljun bħala kontribuzzjoni f'kontanti u r-rata annwali li ġiet stabbilita kienet ta' 7,5 %.
   
      (7)  Teknoloġija li tippermetti l-forniment ta' servizzi tal-Internet fuq bażi ta' punt għal punti multipli. L-operaturi interessati fil-provvista ta' servizzi jkollhom jattivaw in-netwerk kollu bl-użu ta' teknoloġija GPON.
   
      (8)  Il-kontribuzzjoni inizjali kienet tikkonsisti mit-trasferiment tad-drittijiet tal-użu impreskrittibbli.
   
      (9)  It-tieni kontribuzzjoni kienet tikkonsisti minn żewġ partijiet: (1) il-konverżjoni fi sjieda tad-drittijiet tal-użu impreskrittibbli (li kienu jiffurmaw il-kontribuzzjoni inizjali) fuq l-ispazju fil-kanali ta' Telecom Italia biss fiż-żoni ta' profitabilità medja fil-Provinċja (jiġifieri ż-żoni fil-mira ta' Trentino NGN); u (2) it-trasferiment tas-sjieda tal-komponenti kollha tan-netwerk tal-kupru, bil-ħsieb li dan jiżżarma wara li l-klijenti kollha jkunu nqalbu għal fuq in-netwerk tal-kupru.
   
      (10)  Il-metodoloġija użata biex jiġi stabbilit tali valur fil-mument kienet ibbażata fuq il-valur teoretiku medju tas-sostituzzjoni tan-netwerk, abbażi tal-mudell BU-LRIC użat mill-Awtorità Regolatorja Nazzjonali Taljana AGCOM biex jiġu determinati t-tariffi ULL (aċċess diżaggregat għal-loop lokali), valur li jittieħed bħala l-valur medju madwar il-pajjiż kollu u mhux ikkalkulat b'mod speċifiku għall-Provinċja.
   
      (11)  Ir-rimunerazjzoni massima, limitata għal redditu azzjonarju ta' 10,5 % fil-kalkoli inizjali magħmula mill-Provinċja.
   
      (12)  Kellhom jiġu skerati tliet netwerks GPON paralleli, tnejn minnhom lil hinn mir-rekwiżiti ta' Trentino NGN u fit-teorija kellhom jinkrew biex jitħaddmu minn fornituri alternattivi.